欧阳修
送朱职方提举运盐
齐人谨盐筴，伯者之事尔。
计口收其余，登耗以生齿。
民充国亦富，粲若有条理。
惟非三王法，儒者犹为耻。
後世益不然，榷夺由汉始。
权量自持操，屑屑已甚矣。
穴◇如蜂房，熬波销海水。
岂知戴白民，食淡有至死。
物艰利愈厚，令出奸随起。
良民陷盗贼，峻法难禁止。
问官得几何，月课烦笞箠。
公私两皆然，巧拙可知已。
英英职方郎，文行粹而美。
连年宿与泗，有政皆可纪。
忽来从辟书，感激赴知己。
闵然哀远人，吐策献天子。
治国如治身，四民犹四体。
奈何窒其一，无异釱厥趾。
工作而商行，本末相表里。
臣请通其流，为国扫泥滓。
金钱归俯藏，滋味饱闾里。
利害难先言，岁月可较比。
盐官皆谓然，丞相曰可喜。
适时乃为才，高论徒谲诡。
夷吾苟今出，未以彼易此。
隋堤树毵毵，汴水流弥弥。
子行其勉旃，吾党方倾耳。